Montserrat (Engels: [mɒntsəˈræt]) is 'n klein eiland in Noord-Amerika en 'n oorsese gebied van die Verenigde Koninkryk met 'n oppervlakte van 102 km² en 'n bevolking van 4 900 in 2012. Dit behoort aan die Klein-Antille. Montserrat is in die noordoostelike Karibiese See op die grens met die Atlantiese Oseaan geleë. Dié eilandgebied grens in die noordweste aan St. Kitts en Nevis, in die noordooste aan Antigua en Barbuda en in die suidooste aan Guadeloupe. Die grootste stad en sedert 1998 de jure hoofstad is Plymouth, terwyl die voormalige hoofstad Brades sedert 'n vulkaniese uitbarsting van 1997 'n verlate spookdorp is. Montserrat is in November 1493 deur Christophorus Columbus tydens sy tweede reis vir Europa ontdek en ná die heilige swart Madonna van Montserrat in die klooster Montserrat op Montserrat-heuwel naby Barcelona in Spanje genoem. Mons Serratus beteken "getande berg" in Latyn en Montsagrat "heilige berg" in Katalaans. In 1632 het 'n getal Iere op dié eiland gevestig. Die Iere was bondgenote van die Franse weens hul gemeenskaplike afkeur van die Engelse en dit het Frankryk in 1666 genooi om Montserrat op te eis, maar geen troepe is ná dié eiland ontplooi nie.